แบงก์กระจายสาขา เข้าตา ธปท.
โดย...ทีมข่าวการเงิน
17 เม.ย. 2556

โดย...ทีมข่าวการเงิน
ความพยายามกระจายความเจริญไปสู่ภูมิภาคที่ทำต่อเนื่องกันมาหลายรัฐบาล จนในที่สุด 877 อำเภอในประเทศไทย มีสาขาของธนาคารพาณิชย์และธนาคารของรัฐไปตั้งมากขึ้น เหลืออีกเพียง 130 อำเภอในพื้นที่ห่างไกลมาก และไม่มีปริมาณธุรกรรมที่มากพอจะดึงดูดให้ธนาคารเข้าไปตั้งสาขาได้
ปัจจุบันธนาคารพาณิชย์ที่จดทะเบียนในประเทศไทย 19 แห่ง และสาขาธนาคารต่างประเทศ มีสาขารวม ณ วันที่ 30 มี.ค. 2556 มีทั้งสิ้น 6,454 แห่ง
ในจำนวนนี้ เป็นสาขาใน กทม. 2,129 แห่ง อยู่ในภาคกลาง 2,014 แห่ง ภาคตะวันออกเฉียงเหนือ 793 แห่ง ภาคเหนือ 739 แห่ง และภาคใต้ 779 แห่ง ทั้งหมดนี้ไม่นับรวมธนาคารของรัฐ ซึ่งมีสาขาอีกหลายพันแห่ง
การที่สาขาของธนาคารพาณิชย์เพิ่มขึ้นจนครอบคลุมทุกพื้นที่ เป็นผลมาจากนโยบายของธนาคารแห่งประเทศไทย (ธปท.) ที่กำหนดเงื่อนไขการเปิดสาขาของธนาคารพาณิชย์ไว้ หากจะเปิดสาขาใน กทม. ก็จะต้องไปเปิดสาขาในพื้นที่ห่างไกลด้วย โดยกำหนดสัดส่วนไว้ให้ธนาคารปฏิบัติได้
นอกจากนี้ กำหนดให้ธนาคารพาณิชย์จะต้องให้บริการ รับฝากเงิน ถอนเงิน โอนเงิน และเปิดปิดบัญชีเงินฝาก ครบทั้ง 4 ประเภทในสาขาที่ได้ยื่นขออนุญาตเปิดกับ ธปท.ไว้ด้วย
และเมื่อระบบไอทีเข้ามามีบทบาทในธุรกิจธนาคารสูงขึ้นเรื่อยๆ ก็ทำให้การให้บริการของธนาคารเข้าถึงกลุ่มคนส่วนใหญ่ที่อยู่พื้นที่ห่างไกลมากขึ้น จนวันนี้ถึงจุดที่เหมาะสมที่ ธปท. เริ่มเห็นผลของนโยบาย จึงได้เริ่มผ่อนคลายกฎเกณฑ์สาขาธนาคาร
โดยเมื่อวันที่ 28 มี.ค.ที่ผ่านมา ธปท.ออกประกาศการปรับรูปแบบการเปิดสาขาของธนาคารพาณิชย์ให้ยืดหยุ่นมากขึ้นและสิ้นเปลืองค่าใช้จ่ายน้อยลง
โดยอนุญาตให้ธนาคารพาณิชย์สามารถเปิดสาขาเพื่อทำธุรกรรมเฉพาะด้านได้ เช่น รับฝากเงินอย่างเดียว ให้บริการสินเชื่ออย่างเดียว หรืออย่างใดอย่างหนึ่งได้ โดยไม่ต้องให้บริการครบทั้ง 4 ประเภท ที่ ธปท.เคยระบุไว้ ให้ขึ้นอยู่กับสภาพความต้องการบริการแต่ละพื้นที่
ผลของประกาศดังกล่าวจะทำให้ธนาคารพาณิชย์ไม่จำเป็นต้องใช้พื้นที่ขนาดใหญ่ในการตั้งสาขา จำนวนพนักงานและเครื่องคอมพิวเตอร์ก็ไม่ต้องมีเยอะเกินกำลัง ทำให้ประหยัดค่าใช้จ่ายในการปิดสาขาของธนาคารอย่างมาก
สาลินี วังตาล ผู้ช่วยผู้ว่าการ สายกำกับสถาบันการเงิน ธปท. ระบุว่า การผ่อนคลายกฎก็เพราะ ธปท.เห็นว่าปัจจุบันธนาคารพาณิชย์มีแนวโน้มการให้บริการทางการเงินไปสู่ลูกค้ารายย่อยมากขึ้นแล้ว การลดขนาดสาขาลง จะทำให้ธนาคารสามารถขยายเครือข่ายสาขาให้ครอบคลุมพื้นที่ต่างๆ ในประเทศไทยได้กว้างขวางขึ้น
อย่างไรก็ดี ในอีก 130 อำเภอ ที่ยังไม่มีธนาคารพาณิชย์ไปเปิดสาขา แต่จะมีสถาบันการเงินชุมชนหรือกองทุนหมู่บ้านทำหน้าที่ดูแลให้บริหารประชาชนอยู่ 
วรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า รมว.คลัง ได้ให้นโยบายกับธนาคารออมสิน ให้เข้าไปเปิดสาขาเสริมให้ประชาชนทั่วประเทศได้รับบริการการเงินอย่างทั่วถึงภายในเวลา 35 ปี เพื่อนำระบบบริการรับฝากเงินและสินเชื่อเข้าไปดูแลประชาชน
วรวิทย์ กล่าวว่า ธนาคารอาจจะต้องนำเงินจากงบซีเอสอาร์ที่เป็นเงินบริจาคบางส่วนมาจัดตั้งสาขาในอำเภอใหม่ๆ ให้เป็นไปตามนโยบายของรัฐ ซึ่งเป็นพันธกิจของธนาคารออมสินที่จะต้องเข้าไปช่วยเหลือประชาชนให้ทั่วถึง